Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 510/13/1102	Bratislava II, 10.2.2014
EEČ : 2-9-60-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojej maloletej dcéry XXXXX, nar. XXXXX, vyplývajúcej mu z ustanovenia § 62 zákona č. 36/2005 Z. z. o rodine, deklarovanej mu aj rozsudkom Okresného súdu XXXXX  sp. zn. XXXXX zo dňa XXXXX právoplatným dňa XXXXX vo výške 120 € mesačne, vopred vždy do 10-teho dňa v mesiaci, do rúk matky oprávneného dieťaťa XXXXX, si túto svoju zákonnú vyživovaciu povinnosť riadne neplnil v XXXXX ako ani nikde inde, od mesiaca január 2013 až do mesiaca november 2013 (vrátane), čím mu vznikol dlh na výživnom vo výške 1.320 €, pričom v rozhodnom období bol zamestnaný v spoločnosti XXXXX a v spoločnosti XXXXX

lebo zanikla trestnosť činu

Odôvodnenie:
Poverený príslušník Obvodného oddelenia Trnávka Okresného riaditeľstva Policajného zboru Bratislava II viedol pod č.v.s. XXXXX trestné stíhanie obvineného XXXXX (ďalej aj ako „obvinený“) pre prečin zanedbania povinnej výživy podľa § 207 ods.1 Trestného zákona na vyššie uvedenom skutkovom základe.

Dňa 05.02.2014 predložil poverený príslušník Obvodného oddelenia Trnávka Okresného riaditeľstva Policajného zboru Bratislava II prokurátorke Okresnej prokuratúry Bratislava II príslušný spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku poukazom na § 86 ods. 1 písm. a) Trestného zákona, ktorého preskúmaním som dospela k záveru, že je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:

	Trestné oznámenie a zápisnica o výsluchu XXXXX (ďalej aj ako „matka oprávneného dieťaťa“), rodný list, ako aj rozsudok Okresného súdu XXXXX  sp. zn. XXXXX preukazujú, že obvinený má zákonnú vyživovaciu povinnosť voči maloletej dcére XXXXX (ďalej ak ako „oprávnené dieťa“) vo vyššie uvedenom rozsahu. 

Z trestného oznámenia a zo zápisnice o výsluchu matky oprávneného dieťaťa vyplynulo, že obvinený si túto svoju zákonnú vyživovaciu povinnosť riadne neplnil od mesiaca január 2013 až do mesiaca november 2013 (vrátane), čím mu vznikol dlh na výživnom vo výške 1.320 €. Obvinený sa k spáchaniu skutku priznal, pričom zo zabezpečených správ vyplynulo, že v rozhodnom období bol zamestnaný v spoločnosti XXXXX  a v spoločnosti XXXXX

Po vznesení obvinenia obvinený dňa 05.08.2013 zaplatil na bankový účet matky oprávneného dieťaťa výživné vo výške 1.200 € a dňa 19.11.2013 výživné vo výške 720 €, čím uhradil celý dlh na výživnom do mesiaca november 2013 (vrátane). Uvedenú skutočnosť potvrdila vo svojej výpovedi uskutočnenej dňa 27.01.2014 aj matka oprávneného dieťaťa, ktorá dodala, že v súčasnosti obvinený nemá dlh na výživnom. Matka oprávneného dieťaťa doložila do vyšetrovacieho spisu aj potvrdenie preukazujúce uskutočnenie uvedených platieb (č.l. 15 vyšetrovacieho spisu). Neplnenie vyživovacej povinnosti obvineným pritom nezanechalo na oprávnenom dieťati trvalo nepriaznivé následky. 

Zhodnotením vyššie uvedených skutočností možno konštatovať, že z vykonaných dôkazov vyplýval dostatočne odôvodnený záver, že skutok, ktorý napĺňal znaky trestného činu zanedbania povinnej výživy podľa § 207 ods. 1 Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplynulo, že obvinený dňa 19.11.2013 uhradil celý dlh na výživnom voči oprávnenému dieťaťu do rúk matky oprávneného dieťaťa, pričom neplnenie vyživovacej povinnosti nezanechalo na oprávnenom dieťati nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1 Trestného zákona podľa § 86 ods. 1 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 ods. 1 písm. a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka